
KVIETIMAS Į IŠANKSTINĘ (RINKOS) KONSULTACIJĄ DĖL MUITINĖS INFORMACINIŲ IŠTEKLIŲ AUDITO, SIEKTINOS MUITINĖS INFORMACINIŲ IŠTEKLIŲ ARCHITEKTŪROS IR JOS ĮGYVENDINIMO GAIRIŲ PARENGIMO PASLAUGŲ REIKALAVIMŲ VIEŠOJO PIRKIMO

	1. 
	Perkančioji organizacija
	Muitinės departamentas prie Lietuvos Respublikos finansų ministerijos (toliau – MD).

	2. 
	Kontaktiniai asmenys
	CVP IS priemonėmis (toliau – CVP IS).

	3. 
	Kalba
	Lietuvių kalba.

	4. 
	Pirkimo objektas
	Muitinės informacinių išteklių audito, siektinos muitinės informacinių išteklių architektūros ir jos įgyvendinimo gairių parengimo paslaugos.

	5. 
	Rinkos konsultacijos paskirtis
	      Vadovaudamasi VPĮ 27 straipsnio 1 dalies 1 punktu Perkančioji organizacija prašo nepriklausomus ekspertus, institucijas ir (ar) kitus rinkos dalyvius (toliau – dalyviai) teikti konsultacijas Perkančiosios organizacijos vykdomoje Rinkos konsultacijos procedūroje.
      Rinkos konsultacija skelbiama iki Pirkimo pradžios.
      Rinkos konsultacijos paskirtis – pasirengti Pirkimui ir iki Pirkimo pradžios informuoti rinkos dalyvius bei kitus suinteresuotus asmenis apie ketinamą ateityje vykdyti Pirkimą ir sudaryti sąlygas rinkos dalyviams ir kitiems suinteresuotiems asmenims pateikti klausimus, pastabas.
      Rinkos konsultacija nėra skelbimas apie Pirkimą ar išankstinis skelbimas apie Pirkimą. Šios Rinkos konsultacijos paskelbimu dalyviai nėra kviečiami varžytis dėl Pirkimo sutarties.
      Dalyvavimas Rinkos konsultacijoje yra neatlygintinas, nesuteikiantis pirmenybinio statuso dalyvaujant Pirkime. Jokios išlaidos dalyviams neatlyginamos, kompensacijos nemokamos, dalyvavimas Rinkos konsultacijoje neturi įtakos ir nesuteikia dalyviui prioriteto/pirmenybės viešiesiems pirkimams, kurie bus skelbiami ateityje, ar jų rezultatams. Vadovaujantis VPĮ 27 str. 3–4 d., Rinkos konsultacijos dalyviai, nepažeidžiant visų Pirkime dalyvaujančių teisių ir konkurencijos, nepraranda teisės dalyvauti Pirkimuose.
     MD rinkos konsultacijos metu siekia:
1) tinkamai pasirengti pirkimui;
2) parengti pirkimo dokumentus, užtikrinančius sąžiningą konkurenciją;
3) supažindinti rinkos dalyvius su planuojamu pirkimu;
4) sudaryti sąlygas rinkos dalyviams ir kitiems suinteresuotiems asmenims pateikti pastabas, pasiūlymus, klausimus, rekomendacijas (toliau – įžvalgos);
5) nustatyti numatomų įsigyti paslaugų rinkos kainą.

	6. 
	Rinkos konsultacijos objektas
	Rinkos konsultacijos dalyviai prašomi pateikti savo įžvalgas, preliminarias paslaugų kainas (toliau – Pasiūlymas) ir teikimo sąlygas, pateikiant atsakymus į  klausimus.
Teikiant Pasiūlymą prašome nurodyti argumentus dėl teikiamų įžvalgų ir paslaugų kainos.
Muitinės informacinių išteklių audito, siektinos muitinės informacinių išteklių architektūros ir jos įgyvendinimo gairių parengimo paslaugų techninė specifikacija (toliau – techninė specifikacija) ir klausimynas pridedami.

	7. 
	Rinkos konsultacijos terminas
	Rinkos dalyviai kviečiami ne vėliau kaip iki 2026 m. spalio 26 d. 10.00 val.  teikti atsakymus į pateiktus klausimus, savo siūlymus, įžvalgas ir rekomendacijas. Rinkos konsultaciją prašome pateikti pasinaudojant CVP IS susirašinėjimo funkcija: atsiųsti pranešimą su prisegta 1 priede pateikiamos formos lentele su atsakymais. Klausimai, pastabos (siūlymai), gauti pasibaigus aukščiau nurodytam terminui gali būti nenagrinėjami.

	8. 
	Rinkos konsultacijos būdas
	Rinkos konsultacija vykdoma CVP IS elektroninėmis priemonėmis. Viešųjų pirkimų tarnybos nustatyta tvarka.

	9. 
	Rinkos konsultacijos vykdymo tvarka
	    Rinkos konsultacijos etapai:
    I etapas: bus peržiūrimi ir vertinami CVP IS gauti Pasiūlymai. Teikiant Pasiūlymus būtina aiškiai nurodyti, kuri informacija yra konfidenciali. 
    II etapas: atsižvelgdamas į gautus Pasiūlymus, gali būti organizuojami susitikimai su tiekėju (-ais). Jei bus organizuojamas susitikimas (-ai), tiekėjai bus informuoti CVP IS priemonėmis (kai tiekėjas registruotas CVP IS) arba tiekėjo nurodytu elektroniniu paštu, nurodant susitikimo (-ų) laiką ir vietą. 
    Susitikimai su kiekvienu susidomėjusiu tiekėju vyks atskirai. 
    Susitikimų metu tiekėjų pateikta informacija bus laikoma konfidencialia. 
     Teikiant Pasiūlymą prašome nurodyti:
• atstovaujamą įmonę, jos kontaktus;
• kontaktinių asmenų vardus ir pavardes, kontaktinius duomenis. 

	10. 
	Atsakymų į gautus Pasiūlymus pateikimas
	Perkančioji organizacija, gavusi Pasiūlymus, juos išnagrinės, įvertins pateiktų pastabų ir pasiūlymų svarbą bei atitiktį Perkančiosios organizacijos poreikiams. 

	12.
	Klausimų, pastabų ir (ar) pasiūlymų pateikimo tvarka
	     Klausimai, pastabos ir (ar) pasiūlymai turi būti teikiami CVP IS.
     Konfidencialumas:
     Rinkos konsultacijų metu gauta informacija bus naudojama formuojant Pirkimo dokumentus ir Pirkimo techninius reikalavimus.
     Dalyvis turi teisę iš anksto, pateikdamas informaciją, nurodyti kuri jo pateiktos informacijos dalis yra konfidenciali.
     Klausimai/atsakymai negali būti laikomi konfidencialia informacija, jei pateikimo metu nėra pateikiama informacija, turinti dalyviui komercinę vertę. Dalyvis apie tai turi informuoti, pateikdamas tokio pobūdžio informaciją. Rinkos dalyvis visą konsultacijų metu perduotą informaciją perduoda Perkančiajai organizacijai neatlygintinai, be teisės reikšti bet kokias pretenzijas dėl informacijos naudojimo būdo/turinio ar teisių į šią informaciją ateityje.

































MUITINĖS INFORMACINIŲ IŠTEKLIŲ AUDITO, SIEKTINOS MUITINĖS INFORMACINIŲ IŠTEKLIŲ ARCHITEKTŪROS IR JOS ĮGYVENDINIMO GAIRIŲ PARENGIMO PASLAUGŲ REIKALAVIMŲ TECHNINĖ SPECIFIKACIJA

1. Bendroji informacija
Perkančioji organizacija: Muitinės departamentas prie Lietuvos Respublikos finansų ministerijos
Planuojamas pirkimo pavadinimas: Muitinės informacinių išteklių audito, siektinos muitinės informacinių išteklių architektūros ir jos įgyvendinimo gairių parengimo paslaugos
Rinkos konsultacijos tikslas: Gauti rinkos dalyvių pastabas ir pasiūlymus dėl planuojamų paslaugų apimties, rezultatų, metodikos, terminų, kvalifikacijos reikalavimų bei kitų pirkimo sąlygų.

2. Pirkimo tikslas
Atlikti muitinės informacinių išteklių auditą, įvertinti esamą būseną, brandą, rezultatyvumą, valdymo efektyvumą, atitiktį valstybės informacinių išteklių valdymo principams ir reglamentuojantiems teisės aktams bei gerosios praktikos reikalavimams, nustatyti jų pasirengimą numatomiems Europos Sąjungos, nacionalinio reguliavimo bei technologiniams pokyčiams ir parengti muitinės informacinių išteklių tikslinės architektūros modelį bei transformacijos scenarijų (scenarijus) ir jos įgyvendinimo rekomendacijas bei veiksmų planą.

3. Sąvokos ir trumpiniai

	Sąvoka / trumpinys
	Reikšmė

	Muitinė
	Lietuvos Respublikos muitinė

	MIS
	Muitinės informacinės sistemos

	Muitinės informaciniai ištekliai (muitinės II)
	Valstybės informacinių išteklių ir Europos muitų sąjungos informacinių išteklių dalis, kurią sudaro Lietuvos Respublikos muitinės valdomi ir/arba tvarkomi duomenys, muitinės informacinės sistemos, informacinių technologijų (toliau – IT) platformos ir IT priemonės, naudojami muitinės funkcijoms vykdyti, Europos Sąjungos muitų teisės aktams įgyvendinti ir duomenų mainams nacionaliniu bei Europos Sąjungos lygmenimis užtikrinti

	Muitinės informacinių išteklių architektūra (muitinės II architektūra)
	Tarpusavio ryšiais susietų muitinės informacinių sistemų, jose tvarkomų duomenų ir IT platformų bei IT priemonių visuma. Ji apima muitinės informacinių sistemų (jų taikomųjų programų, skaitmenizuojančių muitinės veiklos ir vidaus administravimo procesus) architektūrą, duomenų architektūrą ir technologinę architektūrą

	Informacinių sistemų architektūra
	Informacinių sistemų, jų komponentų, tarpusavio sąsajų, integracijų, naudojamų duomenų, technologijų ir sąveikos su organizacijos veiklos procesais struktūrinis modelis

	Duomenų architektūra
	Duomenų objektų, jų sąsajų, valdymo ir naudojimo principų visuma

	Technologinė architektūra 
	Muitinės II architektūros dalis, apibrėžianti technologinį muitinės informacinių sistemų veikimą užtikrinantį lygmenį. Ją sudaro IT platformų ir IT priemonių (kaip jos apibrėžtos Lietuvos Respublikos Valstybės informacinių išteklių valdymo įstatyme) visuma 

	IT infrastruktūra
	IT priemonių dalis, kurią sudaro serveriai, duomenų saugyklos (gaunamos IaaS – Infrastructure as a Service paslaugos) ir ryšių įranga
IT priemonių dalis, kurią sudaro programinės įrangos platformos, teikiamos kaip informacinių technologijų paslaugos (PaaS – Platform as a Service, PaaS)

	Tikslinė architektūra (Target State)
	Pageidaujamos ateities (siektinos) būsenos informacinių išteklių architektūros modelis

	Gap analizė (Gap Analysis)
	Esamos ir tikslinės būsenos palyginimas, nustatant spragas ir pokyčių poreikį

	Technologinė (arba techninė) skola
	Pasenusių, neefektyvių ar sunkiai palaikomų IT priemonių ir sprendimų naudojimas, kas sudaro prielaidas papildomiems sunkumams ir išlaidoms atsirasti ateityje. Tai situacija, kai programinė įranga ar IT infrastruktūra buvo kuriama pasitelkiant greitus ir pigesnius sprendimus, kas dabar reikalauja papildomų išlaidų jų palaikymui

	MIS katalogas
	Struktūrizuotas muitinės informacinių sistemų sąrašas su susisteminta jas ir jų realizavimo priemones aprašančia informacija: sąveika su veiklos procesais, funkcijos, duomenys, sąsajos, technologinė aplinka, paslaugų teikėjai, kaštai jų priežiūrai ir palaikymui

	Brandos vertinimas
	Informacinių išteklių valdymo gebėjimų būklės ir išsivystymo lygio įvertinimas



4 . Esama padėtis
4.1. Muitinės informaciniai ištekliai
4.1.1. Muitinės informacinius išteklius sudaro Integruota muitinės informacinė sistema (toliau – Integruota MIS), Muitinės prievolininkų registro informacinė sistema (toliau – MPRIS), vidaus administravimo informacinės sistemos ir kitos centralizuotos informacinės sistemos. Informacinių sistemų darbui naudojama Valstybės skaitmeninių sprendimų agentūros (toliau – VSSA) teikiama infrastruktūra ir Lietuvos muitinės techninės bei programinės įrangos infrastruktūra, kurių veikimą užtikrina atitinkamai Valstybės duomenų centras ir Lietuvos muitinės duomenų centras. 1 paveikslėlyje pavaizduota muitinės informacinių išteklių struktūra.

1 pav. Muitinės informacinių išteklių struktūra
4.1.2. LM yra naudojamos šios vidaus administravimo sistemos:
4.1.2.1. Informacinių technologijų paslaugų valdymo sistema (ITPVS), skirta Muitinės informacinių technologijų paslaugų centre registruojamų su LM informacinių technologijų (toliau – IT) ištekliais susijusių kreipinių ir įvykių, problemų, sąrankų, keitimų procesų valdymo automatizavimui, jų duomenų apdorojimui, kaupimui ir analizei;
4.1.2.2.	LM finansinių išteklių, jų apskaitos ir kontrolės informacinė sistema (FAS), skirta finansų ir turto apskaitai ir kontrolei;
4.1.2.3.	LM efektyvumo rodiklių informacinė sistema (MERS), skirta muitinės veiklos rodiklių duomenims kaupti, skaičiuoti, pateikti ir stebėti;
4.1.2.4.	Muitinės departamento prie Lietuvos Respublikos finansų ministerijos planų vykdymo kontrolės informacinė sistema (PLANAI), skirta darbo ir priemonių planų vykdymui kontroliuoti, sisteminti ir analizuoti;
4.1.2.5.	Transporto priemonių kontrolės ir valdymo sistema (TPKVS), skirta stebėti ir kontroliuoti LM eksploatuojamų tarnybinių transporto priemonių naudojimą; 
4.1.2.6.	LM žmogiškųjų išteklių valdymo informacinė sistema (ŽIVIS), skirta tvarkyti muitinės įstaigų duomenis ir valdyti LM žmogiškuosius išteklius;
4.1.2.7.	Elektroninių žurnalų sistema (EŽIS/PDV), skirta registruoti ir kaupti duomenis  apie skirtingose muitinės veiklos srityse atliekamus muitinės kompetencijai priskirtus veiksmus ir ataskaitoms formuoti;
4.1.2.8.	Nekomerciniais tikslais vežamų gyvūnų augintinių tikrinimų registracijos sistema (GAT), skirta informacijai, reikalingai apie nekomerciniais tikslais vežamų gyvūnų augintinių tikrinimams registruoti ir kaupti;
4.1.2.9.	Pridėtinės vertės mokesčio grąžinimo užsienio keleiviui deklaracijų tikrinimo elektroninis žurnalas (Tax Free el. žurnalas), skirtas Europos Sąjungos (toliau – ES) valstybėse narėse įsigytų prekių, išvežamų iš ES teritorijos per Lietuvos valstybės sieną pridėtinės vertės mokesčio (toliau – PVM) grąžinimo deklaracijoms registruoti ir Lietuvos Respublikoje įsigytų prekių, išvežamų iš ES teritorijos PVM grąžinimo deklaracijoms registruoti tais atvejais, kai neveikia muitinės deklaracijų apdorojimo sistema;
4.1.2.10.	LM mokymo ir egzaminavimo informacinė sistema (DEKLARIS), skirta automatizuoti ir skaitmenizuoti Muitinės mokymo centro mokymo ir egzaminavimo procesus ir automatizuoti egzaminuojamųjų, laikančių kvalifikacinį egzaminą, žinių įvertinimo procesą, automatiškai generuoti kvalifikacinio egzamino rezultatus;
4.1.2.11.	LM mokymo valdymo ir administravimo informacinė sistema (MOVAS), skirta IT priemonėmis kaupti ir valdyti duomenis ir informaciją apie Muitinės mokymo centro organizuojamus ir administruojamus mokymo ir kitus renginius, kuriuose dalyvauja LM darbuotojai, kitų valstybės ir savivaldybių institucijų, įstaigų ir ūkio subjektų atstovai ir pretendentai į muitinės pareigūno pareigas, kaupti ir tvarkyti duomenis ir informaciją apie muitinės darbuotojų kvalifikacijos tobulinimą, muitinės pareigūnų bendrųjų profesinių, veiklos ir vadovavimo kompetencijų įvertinimą.
4.1.3.	Muitinėje taip pat yra naudojamos kitos informacinės sistemos ir IT paslaugos:
4.1.3.1.	 Administracinių nusižengimų registro (toliau – ANR) duomenų paieškos ir ataskaitų formavimo sistema (ANRAS), skirta ANR duomenų paieškai ir ataskaitoms formuoti;
4.1.3.2.	Juridinių asmenų registro (toliau – JAR) duomenų paieškos ir peržiūros sistema, skirta JAR duomenims peržiūrėti;
4.1.3.3.	Sąskaitų paieškos ir peržiūros sistema (SĄSKAITOS), skirta Valstybinės mokesčių inspekcijos prie Lietuvos Respublikos finansų ministerijos teikiamų duomenų apie sąskaitas peržiūrai;
4.1.3.4.	Duomenų apie akcizinių prekių nelegalios apyvartos užkardymo rezultatus kaupimo ir apdorojimo sistema (STEBĖSENA). Jos tikslas – IT priemonėmis registruoti ir kaupti duomenis apie Lietuvos Respublikos teisėsaugos institucijų sulaikytas akcizais apmokestinamas prekes;
4.1.3.5.	Muitinės duomenų analitikos sprendinys (toliau – ANALITIKA) skirtas IT priemonėmis centralizuotai tvarkyti LM duomenų analitikai reikalingus duomenis, naudojamus muitinės įstaigoms įgyvendinant Lietuvos Respublikos muitinės įstatyme, kituose įstatymuose ar teisės aktuose nustatytus uždavinius ir funkcijas;
4.1.3.6.	Muitinės kriminalinės žvalgybos įslaptintos informacijos ryšių ir informacinė sistema (toliau – KŽIS). Jos tikslas – IT priemonėmis centralizuotai valdyti ir tvarkyti įslaptintą informaciją, žymimą slaptumo žyma „Riboto naudojimo“, kriminalinės žvalgybos ir (ar) bet kokio pobūdžio kitus duomenis ir informaciją, susijusią su Lietuvos Respublikos muitinės vykdomomis nusikalstamų veikų prevencijos, atskleidimo ir tyrimo funkcijomis.
4.1.4. Muitinės prievolininkų registro informacinės sistema 
4.1.4.1. MPRIS paskirtis – registruoti Lietuvos Respublikos muitinės įstatymo 53 straipsnio 2 dalyje nurodytus registro  objektus, rinkti, kaupti, apdoroti, sisteminti, saugoti ir teikti MPRIS duomenų gavėjams registro duomenis, atlikti kitus MPRIS duomenų tvarkymo veiksmus. 
4.1.4.2. MPRIS steigimo teisinis pagrindas, organizacinė, informacinė ir funkcinė struktūra, registro objektų registravimo tvarka ir kt. detali informacija pateikiama MPRIS nuostatuose, kurie paskelbti https://registrai.lt/. MPRIS pagal tvarkomų duomenų svarbą priskiriama ypatingos svarbos valstybės informaciniams ištekliams. 

4.1.5.	Integruota MIS:
Integruota MIS – tai Integruota muitinės informacinė sistema, LM Lietuvos Respublikos ir ES teisės aktų nustatytoms funkcijoms atlikti reikalingą informaciją IT priemonėmis apdorojančių veiklos valdymo ir infrastruktūros informacinių posistemių, tarpusavyje susietų loginiais ryšiais ir besikeičiančių duomenimis, visuma. Integruotą MIS sudaro muitinės veiklos informaciniai posistemiai, skirti vykdyti informacijos, būtinos muitinei teisės aktų nustatytoms funkcijoms, išskyrus vidaus administravimą, atlikti, apdorojimo procesus, ir Integruotos MIS valdymo ir infrastruktūros posistemis, skirtas sujungti Integruotos MIS posistemius į bendrą aplinką, pagrįstą šiuolaikinių IT naudojimu, duomenų mainais tarp vidaus ir išorės informacinių sistemų ir posistemių, išvengiant duomenų dubliavimo. Detalus Integruotos MIS posistemių aprašymas yra pateikiamas Integruotos MIS nuostatuose, kurie paskelbti https://registrai.lt/. Integruota MIS yra priskirta ypatingos svarbos informaciniams ištekliams.
Integruotos MIS valdytojas ir asmens duomenų valdytojas yra Muitinės departamentas prie Lietuvos Respublikos finansų ministerijos (toliau – Muitinės departamentas). Pagrindinis Integruotos MIS tvarkytojas ir asmens duomenų tvarkytojas yra Muitinės informacinių sistemų centras (toliau – MISC). Kiti Integruotos MIS tvarkytojai ir asmens duomenų tvarkytojai yra muitinės įstaigos.
Konceptualusis Integruotos MIS architektūros modelis pateiktas 2 paveikslėlyje.

2 pav. Konceptualusis Integruotos MIS architektūros modelis.

Remiantis Integruotos MIS architektūros modeliu, informacinės sistemos turi būti kuriamos ir diegiamos tokiu principu, kad informacijos mainai ir veiklos procesai būtų suderinami tiek pačioje LM, tiek tarp LM ir kitų valstybės ir (arba) trečiųjų šalių institucijų.  Informacinės sistemos LM kuriamos kaip modulinės sistemos, integruotos su muitinės informacinės sistemos komponentais (posistemiais), naudojant webMethods jungiančiąją programinę įrangą (middleware). Šios programinės įrangos priemonėmis yra sukurta LM elektroninių ir žiniatinklio paslaugų magistralė (toliau – ESB). Integruota MIS sukurta ir tobulinama, laikantis muitinės nustatytų informacinių sistemų kūrimo, integravimo, standartinės programinės įrangos naudojimo reikalavimų, nustatytų Lietuvos Respublikos muitinės informacinių technologijų plėtros planuose.
Integruotai MIS nuolat teikia duomenis asmenys, vykdantys arba numatantys vykdyti veiklą, reglamentuojamą muitų teisės aktų, Lietuvos Respublikos pridėtinės vertės mokesčio mokėtojai, vykdantys prekybą prekėmis su ES valstybėmis, Lietuvos Respublikos valstybės institucijos, įstaigos ir įmonės, ES valstybių narių muitinės administracijos, Tarptautinė kelių transporto sąjunga, Europos Komisijos Mokesčių ir muitų sąjungos generalinis direktoratas (toliau – DG TAXUD) ir kitos institucijos Integruotos MIS nuostatų nustatyta tvarka. 
Integruota MIS apima išorinius ir vidinius informacijos srautus. Išoriniai informacijos srautai yra tarp Integruotos MIS (posistemių, jų komponenčių arba modulių) ir (ar) MPRIS ir kitų registrų bei kitų muitinės, Lietuvos Respublikos valstybės institucijų, ES valstybių narių ir DG TAXUD informacinių sistemų. Vidiniai informacijos mainai vykdomi tarp Integruotos MIS posistemių, jų komponenčių ir modulių. Integruotos MIS išorinius informacijos srautus sudaro dokumentai ir elektroniniai duomenys, kuriuos informacinė sistema teikia ir kuriuos ji gauna. LM integracines sąsajas (žiniatinklio paslaugas), sukurtas naudojant jungiančiąją programinę įrangą, galima suskirstyti į 3 pagrindines grupes:
· Muitinės informacinių sistemų sąsajos su kitų institucijų (tiek Lietuvos, tiek užsienio) informacinėmis sistemomis (registrais) – jų yra daugiau nei 60;
· Muitinės informacinių sistemų tarpusavio sąsajos, kurių yra daugiau nei 60;
· ESB paslaugos, ESB moduliai (ESB priemonės) sąsajų valdymui ir stebėsenai, kurių yra virš 10.
4.2.	LM teikiamos viešosios, administracinės ir kitos paslaugos
4.2.1. LM teikiamų viešųjų, administracinių ir kitų paslaugų sąrašas sudarytas Muitinės departamento generalinio direktoriaus 2025 m. liepos 28 d. įsakymu Nr. 1BE-504 „Dėl Lietuvos Respublikos muitinės teikiamų viešųjų,  administracinių ir  kitų paslaugų nustatymo ir stebėsenos“. LM elektroniniu būdu teikiamas paslaugas galima rasti „Mano muitinė“ portale, adresu https://mano.muitine.lt/lt/paslaugos rubrikose:
· Deklaracijų priėmimas ir tvarkymas;
· Prašymų suteikti muitinės leidimus priėmimas ir tvarkymas;
· Garantijų priėmimas ir tvarkymas;
· Mokesčių duomenų peržiūra ir mokesčių sumokėjimas;
· Intrastatas;
· Kitos muitinės teikiamos paslaugos. 
Minėtų paslaugų teikimas yra reglamentuotas Muitinės elektroninių paslaugų teikimo taisyklėse, patvirtintose  Muitinės departamento generalinio direktoriaus 2017 m. kovo 24 d. įsakymu Nr. 1B-234 „Dėl Muitinės elektroninių paslaugų teikimo taisyklių patvirtinimo“.
4.2.2. Atkreiptinas dėmesys, kad Integruotos MIS Bendro naudotojų valdymo posistemis (toliau – BAP) sąveikoje su integracinės terpės (middleware) modulio EM-VARTAI teikiamomis žiniatinklio paslaugomis atlieka naudotojo prieigos ir tapatybės nustatymą naudojant LM registruotą naudotojo elektroninį sertifikatą ar Valstybės informacinių išteklių sąveikumo platformos (VIISP) priemones, muitinės elektroninių paslaugų gavėjų ir naudotojų registraciją, paslaugų gavėjui atstovaujančių naudotojų valdymą, delegavimo sutarčių, sudaromų tarp dviejų paslaugos gavėjų, registravimą ir valdymą, autentifikavimo ir autorizacijos paslaugos teikimą ne tik Integruotos MIS posistemiams, bet ir EK centrinėms sistemoms ir išorinėms informacinėms sistemoms (bendras elektroninių paslaugų sąrašas pateikiamas LM svetainėje adresu https://muitine.lrv.lt/lt/paslaugos/kitos-paslaugos/muitines-elektronines-paslaugos/).
4.3. Muitinės duomenys ir duomenų valdysena
4.3.1. Didžioji dalis muitinėje kaupiamų duomenų yra tvarkoma Integruotos MIS Lietuvos muitinės duomenų saugyklos posistemyje (toliau – LMDS). LMDS sukurta SAS programinės įrangos pagrindu. Pagrindinis LMDS duomenų šaltinis yra prekių deklaravimo ir muitinio įforminimo procese dalyvaujančios muitinės informacinės sistemos. LMDS taip pat kaupiami įvairūs su muitinės veikla susiję duomenys, rengiamos ataskaitos pagal vienkartinius muitinės administracijos padalinių paklausimus ir teikiami duomenys kitoms informacinėms sistemoms ir kitoms institucijoms pagal galiojančias duomenų teikimo sutartis.
4.3.2. Muitinės departamentas dalyvavo Valstybės duomenų agentūros vykdytame projekte „Valstybės informacinių išteklių integravimas į duomenų ežerą“. Jo įgyvendinimo metu buvo sukurtos Valstybės duomenų ežero integracijos su įvairiomis muitinės informacinėmis sistemomis, kurių priemonėmis yra teikiami duomenys į Valstybės duomenų ežerą. LM valdomų duomenų atvėrimas planuojamas vykdyti bendradarbiaujant su Valstybės duomenų agentūra įprasta darbo tvarka, pirmiausia atveriant tuos duomenis, kurie jau dabar žiniatinklio paslaugomis yra teikiami Valstybės duomenų agentūrai.
4.3.3. ANALITIKA priemonėmis sprendžiami uždaviniai, skirti muitinės veiklos procesams analizuoti, prognozuoti, sprendimams priimti, nustatyti duomenimis pagrįstus ryšius tarp muitinės veikloje dalyvaujančių objektų, duomenų pagrindu vertinti muitinės veikloje dalyvaujančių objektų riziką, rinkti, sisteminti ir analizuoti duomenis apie muitinės įgyvendinimų teisės aktų pažeidimus ir su muitinės veikla susijusius įvykius.
4.3.4. Muitinės departamentas dalyvauja VSSA įgyvendinamame projekte „Duomenų valdymo modelio sukūrimas“, kurio metu siekiama parengti valstybės informacinių išteklių metaduomenų modelį, įdiegti metaduomenų generavimo ir duomenų mainų programinius įrankius. Šio projekto įgyvendinimo metu siekiama įgyti reikiamas žinias ir kvalifikaciją muitinės duomenų valdysenos veikloms įgyvendinti. Projekto įgyvendinimo metu buvo parengti Muitinės prievolininkų registro informacinės sistemos ir Integruotos MIS LMDS posistemio importo ir eksporto dalykinių sričių metaduomenų modeliai, pasirengta šių duomenų teikimui naudojant unifikuotą duomenų teikimo sąsają (UDTS). Planuojama tęsti veiklas, pradėtas įgyvendinant pirmiau minėtą projektą užtikrinant Lietuvos Respublikos valstybės informacinių išteklių valdymo įstatyme numatytas informacinių sistemų duomenų teikimo nuostatas.
2026 m. balandžio 24 d. Muitinės departamento generalinio direktoriaus įsakymu Nr. 1BE-273 „Dėl Lietuvos Respublikos muitinės informacinių sistemų valdytojo ir tvarkytojo atstovų, išorinių informacinių sistemų koordinatorių ir atsakingų asmenų skyrimo taisyklių ir Lietuvos Respublikos muitinės informacinių sistemų valdytojo ir tvarkytojo atstovų, išorinių informacinių sistemų koordinatorių ir atsakingų asmenų sąrašo patvirtinimo“ buvo paskirti Integruotos MIS ir Muitinės prievolininkų registro informacinės sistemos duomenų valdymo įgaliotiniai.
4.4	LM IT infrastruktūra
4.4.1. LM naudojasi VSSA Valstybės IT paslaugų departamento teikiama infrastruktūra. Iki 2026 m. gegužės mėn. į VSSA centralizuotai valdomą informacinių ir ryšių technologijų infrastruktūrą buvo migruota apie 450 LM virtualių serverių. Muitinės informacinių sistemų ir jas palaikančios infrastruktūros perkėlimas į valstybinį duomenų centrą yra planuojamas ir vykdomas etapais, atsižvelgiant į sistemų sudėtingumą, kritinę svarbą, veiklos tęstinumo, paslaugų teikimo visą parą bei kibernetinio saugumo užtikrinimo reikalavimus. Dėl pastarųjų priežasčių LM vis dar turi savo duomenų centrą (toliau – DC). Šiuo metu muitinė naudoja hibridinį DC infrastruktūros modelį, kurį sudaro beveik visa serverių ir ugniasienių infrastruktūra, gaunama kaip paslaugos iš VSSA paslaugų katalogo, ir dalis nuosavos serverių bei tinklo saugos įrangos.
4.4.2. Muitinės kompiuterinį tinklą sudaro muitinės įstaigų ir vietiniai kompiuterių tinklai, sujungti į žinybinį tinklą.
4.4.3. Muitinėje naudojamos tiek jos pačios turimos, tiek VSSA ir (arba) KVTC teikiamos infrastruktūrinės ir programinės įrangos priemonės.
4.4.4. Kompiuterinių darbo vietų (toliau – KDV) įsigijimu, įrengimu ir nuolatine priežiūra rūpinasi pati muitinė. Numatomas stacionarios KDV gyvavimo ciklas yra 7 metai, o mobiliosios KDV – 5 metai.
4.5. Muitinės informacinių sistemų priežiūra ir palaikymas bei programinės įrangos (licencijų) palaikymas
Siekiant užtikrinti tinkamą muitinės informacinių sistemų veikimą nuolat įsigyjamos muitinės informacinių sistemų priežiūros ir palaikymo paslaugos. Šių paslaugų įsigijimui yra planuojamos šios lėšos: 2026 m. – 2125049,86 Eur., 2027 – 2590333,22 Eur., 2028 m. – 2924380,60 Eur., 2029 m. – 3469336,35 Eur. Lėšų poreikis muitinės turimos programinės įrangos (licencijų) palaikymo paslaugoms atitinkamai būtų: 2026 m. – 2 773 486,85 Eur., 2027 m. – 3 441 786,37 Eur., 2028 m. – 2 415 977,79 Eur. ir 2029 m. – 2 585 225,27 Eur.
4.6. Dirbtinio intelekto sprendinių naudojimas
Muitinė, kurdama, atnaujindama ir naudodama informacines sistemas, kuris laikas taiko ir diegia dirbtinio intelekto (toliau – DI) sprendinius. Muitinės departamentas įgyvendinimo keletą projektų, kuriuose panaudojo DI analizuojant rentgenogramų vaizdus, parengė DI algoritmus, skirtus duomenų palyginimui ir analizei. DI teikiamos galimybės vis didesne apimtimi bus taikomos muitinės veikloje, vadovaujantis dirbtinio intelekto priemonėms keliamais reikalavimais. Naujajame muitinės paslaugų portale panaudojant LLM (Large Language Model) technologiją sukurtas virtualus asistentas, mašininio mokymo algoritmai panaudoti kuriant modelį prekių muitinės vertės rizikingumo vertinimui importuojamų prekių sandoriuose. Artimiausiu metu planuojama ieškoti DI priemonių, padėsiančių automatizuoti pasikartojančių užduočių, tokių kaip Muitinės IT paslaugų centro  (toliau – ITPC) standartizuotų atsakymų rengimas, atlikimą.
4.7. Muitinės IT paslaugų valdymas
Muitinės IT paslaugų valdymas yra organizuojamas ir atliekamas ITPC pastangomis. 2005 m. birželio 10 d. Muitinės departamento generalinio direktoriaus įsakymu Nr. 1B-417 „Dėl Muitinės informacinių technologijų paslaugų centro darbo tvarkos taisyklių patvirtinimo“ yra patvirtintos ITPC darbo tvarkos taisyklės. Šios taisyklės nustato ITPC darbo proceso  organizavimą, šio proceso dalyvius, jų funkcijas ir atsakomybes, teikiant pagalbą ir su IT susijusias paslaugas Integruotos MIS posistemių, kitų muitinės informacinių sistemų, muitinei priskirtų registrų, informacinių bei elektroninių ryšių technologijų ir su jomis susijusių paslaugų naudotojams, ekonominės veiklos vykdytojams ir kitiems asmenims, registruojant ir sprendžiant muitinės IT sutrikimus, teikiant su muitinės IT susijusias paslaugas ir apdorojant pasiūlymus bei skundus.

4.8. Įvertintini veiksniai:
·  Besikeičianti aplinka:
· Išoriniai veiksniai: ES muitinės reforma, steigiama Europos Sąjungos muitinės institucija (European Union Customs Authority), naujas Sąjungos muitinės kodeksas, sąlygojantis muitinės veiklos procesų kitimą, kuriama ES muitinės duomenų platforma (EU Customs Data Hub) – ateityje pakeisianti esamas muitinės informacines sistemas, standartizuojanti ir supaprastinanti muitinės veiklos operacijas, palengvinanti administracinę naštą patikimiems ekonominės veiklos vykdytojams. ES muitinės duomenų platformos sukūrimo projektą planuojama įgyvendinti etapais: nuo 2028 m. turi pradėti veikti ES muitinės duomenų platforma elektroninės prekybos funkcijoms atlikti, nuo 2031 m. ES duomenų platforma bus pradėta naudoti savanorišku pagrindu, o nuo 2034 m. ES muitinės duomenų platforma tampa privaloma naudoti visiems ekonominės veiklos vykdytojams. Iki to laiko, ES valstybių narių muitinių administracijos turės pritaikyti savo sistemas naujiems duomenų mainams ir bendram darbui su etapais kuriama ES muitinės duomenų platforma. Atitinkamai, pagrindinės muitinės deklaracijų forminimo procese dalyvaujančios informacinės sistemos turės būti palaipsniui pritaikytos perėjimui prie ES muitinės duomenų platformos naudojimo.
· Nacionaliniai veiksniai: reikalavimas parengti ir teikti informacinių sistemų metaduomenis ir kitą sistemas aprašančią informaciją į VSSA valdomą centrinę Informacinių sistemų registro informacinę sistemą ir formuoti automatizuotas duomenų teikimo sutartis (iki 2026 m. spalio 31 d.  su VSSA vykdomas metaduomenų projektas ir jo veiklų tęsinys), LR oficialiosios statistikos ir valstybės duomenų valdysenos įstatymo prievolė teikti duomenis į VDA duomenų ežerą, nauja veiklos sritis – Duomenų valdysena, nauji reikalavimai informacinių išteklių valdymui (naujos metodikos, metodinis EIMIN ir VSSA šios srities reguliavimas ir vadovavimas), nuolat atnaujinamas VSSA teikiamų IT paslaugų katalogas ir kiti teisiniai ir organizaciniai veiksniai. 
· Vidiniai veiksniai: 2027 m. numatomas LR muitinės pertvarkymas į vieną juridinį asmenį, kuris sąlygos ne tik esminį LR muitinės struktūros pokytį, bet įtakos muitinės veiklos procesus, kuriuos aptarnauja muitinės informacinės sistemos.
· Vykdomi IT projektai ir auditai: 
· Kibernetinės saugos ir su ja susijusios techninės ir programinės įrangos įsigijimas ir turimos atnaujinimas su diegimo paslaugomis:
· 2026 m. rezultatai: atnaujinta tinklo architektūra, integruota iš NKSC gauta Saugumo Operacijų Centro (SOC) saugos įranga.
· 2027 m. rezultatai: atnaujinta tinklo techninė bei programinė įranga, visos muitinės interneto svetainės (išoriniai portalai) bus saugomos WAF ugniasienėmis.
· Su IT sauga susijusios paslaugos ir auditai:
· Vykdoma sutartis dėl naujai diegiamų informacinių sistemų technologinių pažeidžiamumų įvertinimo (2024-2027 m.);
· Inicijuotas Muitinės informacinių sistemų saugos atitikties, rizikos ir pažeidžiamumų vertinimo paslaugų įsigijimas 2027 metams;
· VSSA atliktas pažeidžiamumų auditas, pateikta technologinių pažeidžiamumų ataskaita.
·  IT infrastruktūros ypatumai:
· Dėl Valstybės IT konsolidavimo MIS veikimui reikalingų virtualių serverių ir saugyklų paslaugos gaunamos iš VSSA kaip paslauga (IaaS) ir muitinės valdomos tik jas užsakant.
· Jungtinio muitinės duomenų perdavimo (žinybinio) tinklo architektūros auditas ir programinės bei techninės įrangos atnaujinimas atliekamas 2026-2027 m. vykdomo Kibernetinės saugos projekto apimtyje (žr. 4.8 p.).
· Dalies technologinių ir ryšių sistemų, archyvinių ir artimoje ateityje numatomų nebenaudoti informacinių sistemų infrastruktūra dislokuota muitinės mobiliajame DC.

5. Audito objektas, apimtis ir bendrasis uždavinys
Objektas: Muitinės informaciniai ištekliai (muitinės II) 
Audito objektas apima: 
· Muitinės informacines sistemas (MIS).
· MIS duomenis.
· MIS tarpusavio integracijas, sąveiką su išorinėmis sistemomis ir duomenų mainus.
· veiklos procesų ir informacinių sistemų sąveiką.
· Muitinės II technologinę architektūrą.
· Muitinės II valdymo procesus.
Pastaba: muitinės II technologinė architektūra nagrinėjama akcentuojant naudojamas taikomąsias programines platformas, programavimo technologijas ir priemones, duomenų bazių valdymo sistemas ir technologinius sprendimus. IT infrastruktūra nagrinėjama ir aprašoma bendrame (nedetalizuotame) lygmenyje, įvertinant 4.8 papunktyje nurodytus faktorius, t. y. serverių, tinklų, darbo vietų įrangos vertinimas neplanuojamas, išskyrus tiek, kiek tai būtina informacinių sistemų architektūros kontekstui suprasti. 
Bendrasis uždavinys: įvertinus esamą muitinės II būklę, valdymo ir priežiūros bei palaikymo kaštus, taip pat numatomus Europos Sąjungos ir nacionalinės teisinės aplinkos pokyčius, parengti tikslinę muitinės II architektūrą 5-10 metų perspektyvai, kuri sudarytų prielaidas mažinti IT kaštus ir užtikrintų, kad informaciniai ištekliai:
· atitiktų Europos Sąjungos ir Lietuvos Respublikos teisės aktų, valstybės informacinių išteklių valdymo bei gerosios praktikos reikalavimus;
· būtų grindžiami pažangiomis, tvariomis ir ateities poreikiams pritaikomomis technologijomis;
· būtų optimizuoti funkciniu, duomenų ir technologiniu požiūriu, mažinant jų kūrimo, priežiūros ir eksploatavimo kaštus;
· sudarytų prielaidas efektyviam informacinių išteklių valdymui, integracijai ir tolesnei skaitmeninei transformacijai.

6. Paslaugų apimtis
6.1. Esamos MIS ir technologinės architektūros būklės auditas
· Surinkti ir susisteminti informaciją apie MIS, jų paskirtį, sąveiką su veiklos procesais, funkcijas, jose tvarkomus duomenis ir technologinę architektūrą.
· Įvertinti MIS naudojimo intensyvumą ir mastą, jų kuriamą vertę veiklos procesams ir tolimesnio naudojimo tikslingumą.
· Identifikuoti sistemų tarpusavio integracijas, sąsajas su išorinėmis sistemomis ir priklausomybes.
· Identifikuoti kritines sistemas ir jų priklausomybę nuo kitų sistemų bei išorinių paslaugų teikėjų.
· Įvertinti technologinės architektūros būklę ir technologines skolas bei dėl jų kylančias rizikas ir galimus modernizavimo kaštus.
· Įvertinti galimus: sistemų funkcinį ir duomenų dubliavimąsi, technologinį susiskaidymą ir perteklinius, mažai naudojamus ar besidubliuojančius sprendimus. 
· Įvertinti pažangių technologijų ir duomenų analitikos naudojimo lygį.
· Atlikti informaciniams ištekliams skiriamų kaštų analizę (išlaidos licencijoms ir kitoms IT priemonėms, priežiūros ir palaikymo paslaugoms ir pan.) ir įvertinti jų optimizavimo galimybes.
· Išanalizuoti ir įvertinti MIS valdymo modelį ir IT paslaugų valdymo lygį.
· Parengti MIS katalogą.
· Aprašyti esamos muitinės II architektūros modelį („As-Is“).

6.2. Duomenų ir duomenų valdysenos auditas
· Nustatyti muitinės duomenų rinkinius ir jų šaltinius.
· Parengti pagrindinių duomenų srautų schemą.
· Identifikuoti pirminius duomenų šaltinius ir galimus duomenų dubliavimo atvejus.
· Įvertinti duomenų valdymo procesus ir atsakomybių pasiskirstymą.
· Įvertinti duomenų valdysenos (Data Governance) brandą.
· Nustatyti pagrindines duomenų kokybės, integralumo ir prieinamumo rizikas.
· Įvertinti prieigos prie MIS ir jose tvarkomų duomenų teisėtumo, atliekamų veiksmų atsekamumo valdymą, šių veiksmų kontrolės lygį. 
· Įvertinti galimybes užtikrinti vienareikšmį prieigų prie MIS postų pareigūnams ribojimą suteikiant jas tik konkrečiu momentu vykdomoms tarnybinėms pareigoms/funkcijoms. Pateikti rekomendacijas prieigų valdymo srities tobulinimui.

6.3. Atitikties ir brandos lygio vertinimas
· Įvertinti MIS ir duomenų valdymo atitiktį valstybės informacinių išteklių valdymo principams ir reglamentuojantiems teisės aktams. 
· Įvertinti MIS ir duomenų valdymo / tvarkymo atsakomybių paskirstymą.
· Nustatyti neatitiktis, trūkumus ir tobulintinas sritis.
· Įvertinti muitinės II valdymo principų atitiktį gerajai praktikai, valdymo ir tvarkymo resursų paskirstymo efektyvumą ir pakankamumą.
· Atlikti muitinės II architektūros brandos vertinimą, nustatyti esamą brandos lygį pagrindinėse srityse, identifikuoti brandos spragas ir pateikti rekomendacijas brandai didinti bei tikslinei (siekiamai) būsenai pasiekti.

6.4.  Teisinės ir strateginės aplinkos analizė
· Išanalizuoti ES ir nacionalinius teisės aktus, strategijas, iniciatyvas, planuojamus reguliavimo pokyčius, galinčius turėti įtakos muitinės veiklos procesams ir juos skaitmenizuojančioms informacinėms sistemoms.
· Įvertinti esamos muitinės II architektūros pasirengimą numatomiems pokyčiams.
· Nustatyti pagrindines rizikas, kurios gali kilti įgyvendinant būsimus pokyčius.

6.5. Tikslinės muitinės II architektūros parengimas
· Identifikuoti informacines sistemas ir integracijas, kurios gali būti paveiktos būsimų ES ir nacionalinės teisinės aplinkos bei organizacinių pokyčių. 
· Apibrėžti rekomenduojamus informacinių sistemų sąveikos ir duomenų mainų principus.
· Nustatyti MIS konsolidavimo ir techninės architektūros optimizavimo kryptis.
· Apibrėžti tikslinį informacinių sistemų portfelį.
· Suformuoti tikslinę taikomųjų sistemų, duomenų ir technologinę architektūrą.
· Identifikuoti priemones, kurios leistų sumažinti bendras muitinės II eksploatacines sąnaudas:  optimizuojant informacinių sistemų skaičių, eliminuojant duomenų dubliavimą, perkeliant kai kurias funkcijas į centralizuotas valstybės platformas, efektyviau panaudojant IT platformas ir IT priemones bei pažangias technologijas.
· Atlikti tikslinės architektūros ir transformacijos iniciatyvų naudų ir kaštų vertinimą, apimantį tiek investicijų poreikio, tiek ilgalaikių eksploatavimo sąnaudų analizę, pagrįstą transformacijos užduočių apimtimi, numatomais technologiniais pokyčiais, sistemų konsolidavimo ir atnaujinimo scenarijais. 
· Parengti muitinės II eksploatavimo sąnaudų optimizavimo rekomendacijas, identifikuojant didžiausią kaštų mažinimo potencialą turinčias iniciatyvas, preliminarų jų ekonominį efektą, įgyvendinimo galimybes, būdus ir prioritetus.
· Nustatyti muitinės II architektūros vystymo principus.
· Parengti tikslinės muitinės II architektūros modelį.

6.6. Transformacijos veiksmų plano parengimas
· Atlikti esamos ir tikslinės muitinės II architektūros palyginamąją analizę (Gap Analysis), nustatyti pagrindinius skirtumus, jų reikšmingumą ir rekomendacijas jiems pašalinti.
· Nustatyti prioritetines transformacijos užduotis ir siūlomus įgyvendinimo būdus.
· Nustatyti pagrindines rizikas ir jų valdymo priemones.
· Pateikti rekomendacijas dėl transformacijos valdymo organizavimo.
· Parengti transformacijos įgyvendinimo etapais planą su investicijų poreikio ir numatomų eksploatavimo sąnaudų vertinimu.

7. Laukiami rezultatai
7.1. Esamos būklės audito ataskaita
· MIS katalogas.
· MIS tarpusavio integracijų ir išorinių sąsajų žemėlapis.
· Duomenų srautų schema.
· Technologinės architektūros būklės įvertinimas.
· MIS ir duomenų valdymo modelio analizė.
· Prieigų valdymo ir kontrolės analizė.
· Duomenų architektūros ir duomenų valdysenos brandos vertinimas.
· Atitikties informacinių išteklių valdymo reikalavimams vertinimas.
· Muitinės II brandos vertinimo ataskaita, kurioje nustatytas esamas brandos lygis, įvertintos brandos spragos, apibrėžtas siektinas brandos lygis ir pateiktos prioritetinės rekomendacijos bei priemonės informacinių išteklių ir jų architektūros brandai didinti.
· Esamos muitinės II architektūros modelis („As-Is“).

7.2. Ateities pokyčių poveikio vertinimas
· ES ir nacionalinių pokyčių poveikio analizė.
· Paveikiamų sistemų ir duomenų identifikavimas.
· Pasirengimo pokyčiams vertinimas.
· Rizikų ir priklausomybių analizė.

7.3. Tikslinės architektūros dokumentas
· Tikslinės muitinės II architektūros (MIS, duomenų, technologinės architektūros) modelis.
· MIS konsolidavimo, atnaujinimo arba pakeitimo kryptys.
· Praktinės rekomendacijos dėl technologinės architektūros optimizavimo, technologinių skolų likvidavimo, tobulinimo ir pažangių technologijų taikymo.
· Muitinės II architektūros transformacijos scenarijus (scenarijai).
· Tikslinės muitinės II architektūros ir transformacijos iniciatyvų įgyvendinimo naudų ir kaštų (investicijų) vertinimas.
· Muitinės II eksploatavimo sąnaudų optimizavimo rekomendacijos ir įgyvendinimo būdai.
· Rekomenduojamas MIS ir duomenų valdymo modelis, praktinės rekomendacijos dėl organizacinių pokyčių ir esamos būklės transformacijos į rekomenduojamą.

7.4. Įgyvendinimo planas
· Esamos ir siektinos  (tikslinės) muitinės II architektūros būsenos skirtumų analizė (Gap Analysis).
· Prioritetizuotas iniciatyvų sąrašas (pokyčių įgyvendinimo projektų portfelis).
· Rekomenduojamas transformacijos planas, apimantis įgyvendinimo etapus, preliminarų investicijų poreikį pagal iniciatyvas ir etapus bei preliminarius įgyvendinimo terminus.

8. Preliminarus paslaugų teikimo terminas
· Numatoma paslaugų trukmė: 12 mėn. nuo sutarties pasirašymo datos.



Klausimai rinkos dalyviams
1. Ar siūloma paslaugų apimtis yra pakankamai aiški?
2. Ar siūlomi rezultatai yra pakankami projekto tikslams pasiekti?
3. Ar nėra perteklinių reikalavimų?
4. Ar reikėtų papildomų rezultatų?
5. Kokia būtų optimali projekto trukmė?
6. Ar tikslinga projektą vykdyti vienu ar keliais etapais, ar galimas darbų lygiagretinimas?
7. Kokias pagrindines rizikas matote įgyvendinant tokios apimties auditą?
8. Kokią metodiką rekomenduotumėte taikyti?
9. Kokių kvalifikacijos reikalavimų ekspertams būtų pagrįsta reikalauti?
10. Kokius papildomus aspektus rekomenduotumėte įtraukti?
11. Kokia galima paslaugų kaina?

Pastabų techninės specifikacijos projektui pateikimo forma

	Eil. Nr.
	Reikalavimų projekto dalis (punktas)
	Siūlomas pakeitimas (papildymas)
	Pakeitimo (papildymo) pagrindimas

	
	
	
	

	
	
	
	

	
	
	
	

	
	
	
	



Atsakymų į rinkos dalyviams pateiktus klausimus forma

	Eil. Nr.
	Klausimas
	Atsakymas

	1. 
	Ar siūloma paslaugų apimtis yra pakankamai aiški?
	

	2. 
	Ar siūlomi rezultatai yra pakankami projekto tikslams pasiekti?
	

	3. 
	Ar nėra perteklinių reikalavimų?
	

	4. 
	Ar reikėtų papildomų rezultatų?
	

	5. 
	Kokia būtų optimali projekto trukmė?
	

	6. 
	Ar tikslinga projektą vykdyti vienu ar keliais etapais, ar galimas darbų lygiagretinimas?

	

	7. 
	Kokias pagrindines rizikas matote įgyvendinant tokios apimties auditą?
	

	8. 
	Kokią metodiką rekomenduotumėte taikyti?
	

	9. 
	Kokių kvalifikacijos reikalavimų ekspertams būtų pagrįsta reikalauti?
	

	10. 
	Kokius papildomus aspektus rekomenduotumėte įtraukti?
	

	11. 
	Kokia galima paslaugų kaina?

